Skagens sejr over Brøndby er stadig den største sensation i dansk klubfodbold, og selv om det er 25 år siden Skagen sendte Brøndby ud af pokalturneringen, så huskes kampen stadig. Også i Skagen og Brøndby, og lørdag var der revanchekamp i Skagen. Brøndby med blandt andre Kim Vilfort og John Faxe Jensen på holdet fik deres revanche. De tidligere topspillere fra Brøndby vandt kampen med 3-1 på to mål af Allan Jensen og et af Kim Vilfort. Ligesom i 1987 sluttede kampen anno 2012 også med straffesparkskonkurrence, og for John Faxe Jensen var der oprejsning. For 25 år siden var han en af skurke hos Brøndby, som brændte fra 11-meterpletten. I Skagen scorede han sikkert på straffespark til stor glæde for ham selv. Sporten søndag aften viser et fyldigt sammendrag fra den store revanchekamp i Skagen.

Referat:
Brøndby slog Skagen IK på Jyllands top.